**Visita amb un equip tècnic i expert de l’Ajuntament i el Consorci dels espais naturals del delta del Llobregat**

**Recorregut pel delta per explicar les conseqüències de l’incompliment de les compensacions ambientals acordades fa 20 anys**

**Partint de l’informe que sintetitza els diferents estudis que ha encarregat l’Ajuntament vinculats a la situació del delta, un equip tècnic i expert explicarà *in situ* per què cal protegir més i millor els espais naturals, afectats per l’incompliment de les compensacions ambientals pactades fa 20 anys després de l’anterior ampliació de l’aeroport.**

Un equip tècnic i expert en medi ambient tant de l’Ajuntament del Prat com del Consorci dels espais naturals del delta del Llobregat explicarà, a través d’un recorregut guiat per aquesta zona, per què cal ampliar i millorar-ne la protecció, més enllà del projecte d’ampliació de l’aeroport que plantejava Aena i que finalment ha quedat exclós del DORA 2022-2026.

Durant la visita, adreçada als mitjans interessats, s’explicaran *in situ* les principals conclusions, pel que fa a les condicions ambientals del delta, de l’informe “Síntesi dels dictàmens encarregats per l’Ajuntament del Prat sobre la possible ampliació de l’aeroport de Barcelona-El Prat”. Aquest document resumeix les conclusions del diferents estudis que l’Ajuntament ha encarregat a organitzacions i experts sobre diferents temes vinculats a aquesta qüestió (ambientals, legals, de necessitats de connexió ferroviària entre aeroports catalans, etc.). Però la visita se centrarà exclusivament en els ambientals.

El recorregut servirà per evidenciar la necessitat de complir les compensacions ambientals compromeses després de l’anterior ampliació de l’aeroport i incloses a la Declaració d’Impacte Ambiental de 2002, tal com va demanar la Comissió Europea a les institucions competents de l’Estat el passat mes de febrer, tant el govern espanyol com la Generalitat, a qui correspon desenvolupar el Pla de protecció dels espais naturals del delta del Llobregat.

|  |
| --- |
| **CONVOCATÒRIA ALS MITJANS DE COMUNICACIÓ** |
| **ACTE** | Visita de premsa als espais naturals del delta del Llobregat |
| **DIA** | Dilluns, 18 d’octubre  |
| **HORA** | 11.30 h  |
|  |  |
| **LLOC** | El punt de trobada serà el [Centre Municipal de Vela del Prat](https://goo.gl/maps/Pka4AzEUfLdmCxrK6).  |
| **INDICACIONS** | En l’aparcament de davant del centre, els mitjans podran aparcar el seu vehicle per distribuir-se en vehicles de l’organització. Si algun periodista necessités suport per desplaçar-se des del centre del Prat fins al Centre Municipal de Vela, pot trucar al 682 63 94 68 de Comunicació de l’Ajuntament del Prat. |
|  |  |